**Iubire tu...**

*Alina Cristian*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubire tu...

Iubire tu,

ai pășit în viaţa mea,

când sufletul meu avea jaluzelele trase...

ai venit de nicăieri și acum ești pretutindeni

mi-ai înflorit în suflet florile fericirii, iubirii.

Iubire tu,

mi-ai desenat în palmă curcubeul,

iar după fiecare ploaie, mi-ai uscat tăcerile...

zorile te-au aflat mereu în braţele mele.

Iubire tu,

mi-ai tatuat sărutul tău pe buze,

mi-ai prins în păr raze de soare,

iar noaptea mii de stele,

zburând împreună pe covorul fericirii .

Iubire tu,

mi-ai dăruit speranţă, încredere, pozitivitate

cu fiecare cuvânt o adiere,

o atingere de mătase.

Iubire tu,

mi-ai încălzit sufletul, topind iarna din mine,

mi-ai îmbrăcat tristeţile în zâmbete și poezie

și m-ai lăsat să beau direct din inima ta iubirea.

Iubire tu,

ești puntea dintre mine și mine însămi,

când mă întreb cine sunt?.. cine-am fost?

iar tu îmi răspunzi cu iubire... neobosit.

Iubire tu,

ești busola mea ce mă ghidează în necunoscut,

Iar atunci când mă rătăcesc,

mă trezesc în braţele tale.

Iubire tu,

ești iubire și numai iubire.

-24 Februarie 2015-